
[1] Senātā saņemta pieteicēja [pers. A] kasācijas sūdzība par Administratīvās apgabaltiesas 2025.gada 17.decembra spriedumu, ar kuru noraidīts pieteicēja pieteikums par Latvijas Mērnieku biedrības Sertifikācijas centra (turpmāk – centrs) 2023.gada 9.oktobra atzinuma Nr. 23/159 atcelšanu daļā (atzinuma 2., 3., 4., 6.punkts), izņemot daļā par rezolutīvās daļas 6.punkta atcelšanu, ciktāl tas attiecas uz nepilnībām kadastrālās uzmērīšanas procesā, kuras nav konstatētas rezolutīvās daļas 2.punktā.
Apgabaltiesa pievienojās pirmās instances tiesas sprieduma motivācijai un secināja, ka centra atzinums apelācijas kārtībā pārsūdzētajā daļā ir tiesisks un pamatots. Proti, tiesa atzina, ka pieteicējam, kurš ir sertificēts mērnieks, strīdus kadastrālās uzmērīšanas procesā bija jākvalificē pierobežnieka pilnvarotās personas robežas apsekošanas aktā ietvertā piezīme kā iebildumi Ministru kabineta 2011.gada 27.decembra noteikumu Nr. 1019 „Zemes kadastrālās uzmērīšanas noteikumi” (turpmāk – Uzmērīšanas noteikumi) 69.punkta izpratnē un līdz ar to jārīkojas atbilstoši noteikumu 72. un 74.punkta prasībām. Tā kā pieteicējs attiecīgās darbības neveica, centrs, uzskatot, ka iebildumi nav saņemti, pamatoti konstatēja pieteicēja profesionālās darbības neatbilstību minētajām tiesību normām un uzlika pienākumu novērst konstatētos pārkāpumus. Līdz ar to nav pamata atzinuma atcelšanai pārsūdzētajā daļā. 

[2] Pieteicējs kasācijas sūdzībā turpina uzturēt argumentu par to, ka centrs pārsūdzētā atzinuma izdošanas brīdī nebija pilnvarots veikt sertificēto personu darbības uzraudzību un līdz ar to izdot atzinumu. 
Senatoru kolēģija tam nepiekrīt. No pārsūdzētā sprieduma redzams, ka apgabaltiesa (ņemot vērā arī pievienošanos pirmās instances tiesas motivācijai) šos pieteicēja iebildumus jau ir izvērsti pārbaudījusi un pamatoti atspēkojusi. Tiesa ir atzinusi, ka Ministru kabineta 2007.gada 30.oktobta noteikumos Nr. 734 „Personu sertificēšanas un sertificēto personu uzraudzības kārtība zemes ierīcībā un zemes kadastrālajā uzmērīšanā” un vēlāk 2010.gada 1.novembra noteikumos Nr. 1011 „Personu sertificēšanas un sertificēto personu uzraudzības kārtība ģeodēzijā, zemes ierīcībā un zemes kadastrālajā uzmērīšanā” (turpmāk – Sertificēšanas noteikumi) jau sākotnēji tika noteikta sertificēšanas institūcijas kompetence veikt sertificēto personu uzraudzību. Savukārt saskaņā ar Ministru kabineta 2010.gada 10.augusta noteikumu Nr. 764 „Noteikumi par sertificēšanas institūcijām, kuras izsniedz sertifikātu zemes kadastrālajam uzmērītājam un zemes kadastrālo darbu veicējam” (turpmāk – Sertificēšanas institūciju noteikumi) 1. un 2.punktu jau to sākotnējā redakcijā Ministru kabinets bija pilnvarojis tieši centru kā normatīvajos aktos noteiktajā kārtībā akreditētu sertificēšanas institūciju izsniegt sertifikātus, atteikt to izsniegšanu, apturēt, atjaunot, pagarināt vai anulēt to darbību zemes kadastrālās uzmērīšanas un zemes ierīcības jomā, un, neskatoties uz formāliem trūkumiem centra nolikuma apstiprināšanā, tas visu laiku arī bijusi vienīgā institūcija, kas ir veikusi šo uzdevumu. Tāpat tiesa, atsaucoties uz Nekustamā īpašuma valsts kadastra likuma 29.panta otro daļu, Sertificēšanas noteikumiem un Sertificēšanas institūciju noteikumiem, atzina, ka arī līdz 2023.gada 31.oktobra grozījumiem Sertificēšanas institūciju noteikumos, kas stājās spēkā 2023.gada 9.novembrī, centrs pretēji pieteicēja uzskatam bija pilnvarots veikt sertificēto personu uzraudzību, un minētie grozījumi bija tikai precizējoši. Arī senatoru kolēģija piekrīt, ka, sistēmiski vērtējot uz mērnieku sertificēšanu attiecināmo regulējumu, centra kompetence veikt mērnieku darbības uzraudzību jau iepriekš, tostarp strīdus atzinuma izdošanas laikā, izrietēja gan no Sertificēšanas noteikumos noteiktā pilnvarojuma sertificēšanas institūcijai veikt sertificēto personu uzraudzību, gan no Ministru kabineta deleģējuma tieši centram veikt sertificēto personu sertificēšanu un pieņemt lēmumus par sertifikāta apturēšanu, atjaunošanu un anulēšanu, jo šā uzdevuma īstenošana likumsakarīgi nav iespējama bez sertificētās personas profesionālās darbības uzraudzības. Šādu interpretāciju, kā pareizi atzinusi arī apgabaltiesa, papildus apstiprina saistīto normatīvo aktu grozījumu likumprojektu izstrādes materiālos paustās atziņas, kuras tiesa pretēji pieteicēja norādēm nav kādā veidā interpretējusi vai pielāgojusi, bet ņēmusi vērā to faktisko nozīmi. Savukārt pieteicējs piemērojamās tiesību normas aplūko atrauti vienu no otras, neatbilstoši to jēgai un pastāvošajai tiesiskajai realitātei. Līdz ar to senatoru kolēģija apgabaltiesas vērtējumā nekonstatē kasācijas sūdzībā norādītās kļūdas attiecīgo tiesību normu interpretācijā un piemērošanā. 

[3] Pretēji kasācijas sūdzībā norādītajam tiesa ir novērtējusi gan to, kā izveidots centrs, gan to, kāda ietekme uz lietas rezultātu ir tam, ka centra nolikums nav apstiprināts likumā noteiktajā kārtībā, skaidri izklāstot, kāpēc šie apstākļi, tostarp ņemot vērā tiesiskās stabilitātes un tiesiskās paļāvības apsvērumus, nevar būt pamatā centra izdoto administratīvo aktu atzīšanai par prettiesiskiem. Konkrētus, kasācijas tiesvedības kārtībā pārbaudāmus pretargumentus šiem tiesas secinājumiem pieteicējs kasācijas sūdzībā nav norādījis, vien turpina iebilst (turklāt, kā pamatoti norādījusi tiesa, piemērojot dubultu standartu attiecībā uz centra izdotajiem lēmumiem), ka centrs pastāv un darbojas nelikumīgi, jo, tā kā nav izveidots likumā un biedrības statūtos noteiktajā kārtībā (ko tiesa ir izvērtējusi), tā izdotais atzinums neatbilst normatīvajiem aktiem.
Senatoru kolēģija arī nekonstatē, ka Sertificēšanas institūciju noteikumu 2.1.apakšpunktā noteiktais Ministru kabineta deleģējums neatbilstu Valsts pārvaldes iekārtas likuma 40.panta pirmajai daļai. Tieši Latvijas Mērnieku biedrība kā privāto tiesību juridiskā persona ir tā, kam Ministru kabinets deleģējis veikt mērnieku sertificēšanu. Savukārt centrs ir tā Latvijas Mērnieku biedrības organizatoriskā vienība, ko atbilstoši biedrības statūtiem biedrība ir tiesīga izveidot un caur kuru šis deleģējums var tikt īstenots. Tas, kas faktiski īsteno deleģēto uzdevumu, ir attiecīgās privāto tiesību juridiskās personas iekšējās organizācijas jautājums. Atbildība par šā uzdevuma izpildi jebkurā gadījumā ir konkrētajai privāto tiesību juridiskajai personai, par ko lietā nav strīda, ka tā ir izveidota un pastāv, proti, Latvijas Mērnieku biedrībai. 

[4] Kasācijas sūdzībā norādīts, ka apgabaltiesa nepareizi interpretējusi Uzmērīšanas noteikumu 69., 70.punktu, nepamatoti nav piemērojusi 70.punktu.
Pirmkārt, pretēji kasatora norādēm tiesa pārsūdzētajā spriedumā nav atzinusi, ka jebkuras pierobežnieka izteiktas šaubas vai bažas būtu uzskatāmas par iebildumiem Uzmērīšanas noteikumu 69.punkta izpratnē. Tiesa ir pamatoti un atbilstoši šai normai norādījusi, ka par iebildumiem uzskatāmas tikai tādas norādes (neatkarīgi, kā tās formulē, kā šaubas, bažas vai ko citu, bet ņemot vērā būtību), kas attiecas uz robežas vai robežpunkta izvietojumu apvidū, un atbilstoši tam arī izvērtējusi strīdus piezīmi robežas apsekošanas aktā. Otrkārt, neatkarīgi no tā, vai tiesa ir uzskatījusi Uzmērīšanas noteikumu 70.punktu (regulē situācijas, kad pierobežnieks nepiekrīt robežas apsekošanas aktā norādītajiem faktiem par robežas vai robežpunkta izvietojumu apvidū) par 69.punkta (regulē situācijas, kad pierobežnieka iebildumu pamatojums neattiecas uz robežas apsekošanas aktā norādītajiem faktiem par robežas vai robežpunkta izvietojumu apvidū) turpinājumu vai nē, tiesa ir konstatējusi, ka uz izskatāmo situāciju Uzmērīšanas noteikumu 70.punkts neattiecas. Proti, tā kā konkrētajā situācijā pierobežnieka piezīme atbilstoši tiesas secinātajam uzskatāma par iebildumiem par robežas vai robežpunkta izvietojumu apvidū (iebildumiem Uzmērīšanas noteikumu 69.punkta izpratnē), tad jebkurā gadījumā nav pamata uz situāciju attiecināt regulējumu, kas atbilst situācijai, kad iebildumi nav saistīti ar robežas vai robežpunkta izvietojumu apvidū. Kasācijas sūdzībā nav konkrēti paskaidrots, kāpēc tiesas secinājums, ka strīdus piezīme atbilst Uzmērīšanas noteikumu 69.punktā regulētajam gadījumam, būtu kļūdains (proti, kāpēc un kā strīdus piezīme tomēr neatbilst šim gadījumam), kas būtu pamats Uzmērīšanas noteikumu 70.punkta piemērošanai.

[5] Pretēji kasācijas sūdzībā norādītajam tiesa ir ņēmusi vērā un vērtējusi pieteicēja argumentus par centra pieaicinātās speciālistes viedokļa ņemšanu vērā atzinumā. Kasācijas sūdzībā tiesas vērtējumam nav norādīti pretargumenti.
Senatoru kolēģija arī nekonstatē, ka apgabaltiesa nebūtu sniegusi savu vērtējumu lietā esošajām Valsts kancelejas un Tieslietu ministrijas atbildes vēstulēm. Par pirmo tiesa ir paskaidrojusi, kāpēc uzskata, ka tajā norādītajam (attiecībā uz dokumentu par centra izveidošanu neesību Ministru kabineta rīcībā, izdodot Sertificēšanas institūciju noteikumus) nav nozīmes lietā. Tāpat tiesa arī atspēkojusi pieteicēja argumentus attiecībā uz Tieslietu ministrijas atbildes vēstuli, kura, pieteicējaprāt, papildus apliecina, ka centram nebija pilnvarojuma veikt sertificēto personu darbības uzraudzību. 
Senatoru kolēģija nesaskata nozīmi pieteicēja argumentam par pilnvarojuma neesību pierobežnieka pārstāvei (tam, ka sūdzībai, kuras dēļ centrs izdeva strīdus atzinumu, bija pievienotas neapliecinātas pilnvaras kopijas). Attiecībā uz šo aspektu tiesa jau ir atzinusi, ka atbilstoši Sertificēšanas noteikumiem sertificēšanas institūcijai ir paredzētas plašas pilnvaras uzsākt profesionālās darbības uzraudzības procesu, tostarp arī pēc savas iniciatīvas, ja saņemtas ziņas par iespējamiem mērnieka pārkāpumiem. Līdz ar to šim apstāklim jebkurā gadījumā lietā nav izšķirošas nozīmes.
Tāpat senatoru kolēģija arī nepiekrīt, ka tiesa secinājumu, ka centra vadītājam bija tiesības pieņemt un parakstīt strīdus atzinumu, būtu balstījusi tikai uz pieņēmumiem. Apgabaltiesa ir pamatoti norādījusi gan to, ka parasti, ja vien nav noteikta koleģiāla lēmumu pieņemšanas procedūra, tieši institūcijas vadītājam ir tiesības pieņemt un parakstīt lēmumus, gan to (ievērojot pievienošanos pirmās instances tiesas sprieduma motivācijai), ka atbilstoši centra nolikumā un vadītāja amata aprakstā minētajam tieši vadītājam ir noteikts pienākums pieņemt lēmumus par sertifikāciju un parakstīt tos. 
Līdz ar to senatoru kolēģija nekonstatē, ka tiesa būtu pieļāvusi kasatora norādītos pārkāpumus pierādījumu novērtēšanā un sprieduma pamatošanā. Savukārt pierādījumu un lietas faktisko apstākļu pārvērtēšana, uz ko faktiski ir vērsta kasācijas sūdzības argumentācija šajā daļā, nav kasācijas instances kompetencē.

[6] Rezumējot minēto, kasācijas sūdzības argumenti neliecina par apgabaltiesas pieļautiem materiālo vai procesuālo tiesību normu pārkāpumiem un nerada šaubas par pārsūdzētā sprieduma tiesiskumu. No kasācijas sūdzības, kurā ietverti faktiski tie paši argumenti, kurus zemāku instanču tiesas jau ir izvērsti vērtējušas, izriet, ka pieteicējs nepiekrīt tiesas secinājumiem, jo tie nav pieteicējam labvēlīgi. Taču nepiekrišana tiesas secinājumiem, vēlreiz atkārtojot tos argumentus, kurus zemāku instanču tiesas jau ir vispusīgi izvērtējušas un atspēkojušas, pati par sevi nevar būt pamats sprieduma apšaubīšanai. Lietā nav arī risināmi tādi tiesību jautājumi, kuru dēļ kasācijas tiesvedībai būtu nozīme judikatūras veidošanā.
Tādējādi kasācijas tiesvedības ierosināšanai lietā nav pamata, un tiesvedība šajā lietā ir noslēgusies.

Pamatojoties uz Administratīvā procesa likuma 338.panta otro daļu un 338.1panta otrās daļas 2.punktu, senatoru kolēģija

nolēma

atteikt ierosināt kasācijas tiesvedību sakarā ar [pers. A] kasācijas sūdzību par Administratīvās apgabaltiesas 2025.gada 17.decembra spriedumu.

Lēmums nav pārsūdzams.

